અંતે મેં લાચાર થઈને બ્રિજિટને ઈશારાથી અંગ્રેજીના મિશ્રણથી સમજાવ્યું : એનાં ચંપલ ફાટી ગયાં છે. પહેલાં એ પતાવો, પછી બીજું. જમાડવાને ઉત્સુક બ્રિજિટ ચંપલની વાત સાંભળીને થોડી મૂંઝવણમાં પડી ગઈ. પણ એ તો એક જ ક્ષણ, બીજી મિનિટે એણે પાર્ટીમાં દૂર ઊભાં ઊભાં એકલાં એકલાં પ્યાલીઓ પીધે રાખતાં એક ડોશીમાને ઝડપ્યાં. માજી ઝડપાવાથી રાજી થયાં એ તો તરત જ સમજાયું. કારણ કે એમણે તરત જ પ્યાલી નીચે મૂકીને અમારી સાથે જ પ્રયાણ કરવા પગલાં ઉપાડ્યાં.